NARIADENIE KOMISIE (ES) č. 1234/2006
zo 16. augusta 2006,
ktorým sa mení a dopĺňa nariadenie (EHS) č. 2973/79, ktorým sa stanovujú podrobné pravidlá poskytovania pomoci pri vývoze výrobkov z hovädzieho a teľacieho mäsa, na ktoré sa môžu uplatňovať osobitné opatrenia pri dovoze do tretieho štátu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1), a najmä na jeho článok 33 ods. 12,
keďže:
(1)
V článku 12 ods. 8 nariadenia Komisie (ES) č. 1445/95 z 26. júna 1995 o pravidlách uplatňovania dovozných a vývozných povolení v sektore hovädzieho a teľacieho mäsa (2), zmeneného a doplneného nariadením (ES) č. 360/2004 (3), sa už neustanovuje možnosť presunúť nepoužité množstvá v prípade, že množstvá požadované v žiadostiach sú menšie ako celkové množstvá dostupné na vývoz.
(2)
V článku 1 ods. 1 nariadenia Komisie (EHS) č. 2973/79 z 21. decembra 1979, ktorým sa stanovujú podrobné pravidlá pre poskytovanie pomoci pri vývoze výrobkov z hovädzieho a teľacieho mäsa, na ktoré sa môžu uplatňovať osobitné opatrenia pri dovoze do tretieho štátu (4) sa ustanovuje ročná kvóta vo výške 5 000 ton čerstvého, chladeného alebo zmrazeného hovädzieho a teľacieho mäsa na vývoz do Spojených štátov amerických. V uvedenom článku sa tiež ustanovuje rozdelenie tejto kvóty na štyri časti po 1 250 ton, pričom každá z nich je dostupná na jeden štvrťrok, a možnosť presunúť do nasledujúceho štvrťroka množstvá, ktoré sa za daný štvrťrok nevyužili.
(3)
Vzhľadom na zmenu a doplnenie, ktoré sa zaviedli nariadením (ES) č. 360/2004, sa ustanovenie o štvrťročnom presune uvedené v druhom pododseku ods. 1 článku 1 nariadenia (EHS) č. 2973/79 stalo obsolentným a musí sa zrušiť.
(4)
Okrem toho vzhľadom na mieru využitia vyššie uvedenej kvóty a zrušenie možnosti štvrťročného presunu, nemá naďalej zmysel zachovávať ani povinnosť rozdeliť uvedenú kvótu na štyri rovnaké štvrťročné časti. Štvrťročné rozdelenie dostupných množstiev sa preto musí takisto zrušiť.
(5)
Nariadenie (EHS) č. 2973/79 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Druhý pododsek ods. 1 článku 1 nariadenia (EHS) č. 2973/79 sa týmto zrušuje.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. augusta 2006